《寄和叔 其一》
宋代·李正民

双鱼来自縠溪端，手把缄书子细看。授业马融褰绛帐，怀归王粲倚危栏。

且凭黄耳传消息，未办青蚨济急难。七十从心今已过，保兹遐福愿加餐。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。